ད་རེས་ངས་འདི་ནས་བཤད་འདོད་པ་དེ་ནི་ཐའེ་ཝན་དང་བོད་ཀྱི་གནད་དོན་དེ་ཡིན་ལ་འདི་ནི་ནུབ་ཕྱོགས་པ་ཚོས་ཆབ་སྲིད་ཀྱི་ལག་ཆ་ཡག་པོ་ཡིན་པས་འདི་ཉིད་གློད་ཀྱང་མི་སྲིད་ལ་དམ་དུའང་འཛིན་མི་སྲིད།སྤོ་ལོ་རྩོད་མཁན་གཉིས་ཀྱི་བར་དུ་སྤོ་ལོ་ཞིག་མེད་ན་དོན་མེད་རྐང་པ་གཡུག་རྒྱུ་ལས་ཐོབ་ཤོར་གྱི་འགྲན་རྩོད་ཅི་ཡང་བྱེད་རྒྱུ་མེད་པས།སྤོ་ལོ་ནི་ཁོ་གཉིས་ཀྱི་རྩ་བའི་ཁེ་ཕན་ཆེད་དུ་ཕར་གཡུག་ཚུར་གཡུག་བྱ་རྒྱུ་དེ་ཡིན།ཐའེ་བོད་གཉིས་ནི་ཨ་རྒྱ་གཉིས་ཀྱིས་བར་ན་སྤོ་ལོ་བཞིན་ཡོད་སྟབས་སུས་རྐང་པ་སྔུན་ལ་བསྲིངས་ནས་རྡོག་ཐོ་གཞུས་ཏེ་དྲ་བའི་སྒོ་འགྲམ་དུ་ཁྲིད་རྒྱུ་དེ་ནི་འགྲན་ཡ་ལ་ཞེད་སྣང་སློང་བྱེད་ཡག་ཤོས་དེ་ཡིན།ཌོ་ནལ་ཁྲོམ་གྱིས་ཐའེ་ཝན་སྤྱད་ནས་ཀྲུང་གོའི་དྲ་བའི་སྒོ་ནང་དུ་བླུག་གྲབས་བྱས་པས་ཀྲུང་གོ་ནི་སྡོད་མི་བདེ་ཞིག་བཟོས་ཡོད་པ་རེད།ཀྲུང་གོས་ཀྱང་སྲིད་ཇུས་གསར་པ་ཞིག་བཏོན་རྩིས་ཡོད་ཅེས་སྦོམ་ཤོམ་བཤད་རུང་ཐའེ་ཝན་དང་མཁའ་མཚོའི་འགྲིམ་འགྲུལ་མཚམས་གཅོད་ན་ལས་དེ་མིན་ཧ་ལོས་དགོས་པ་ཞིག་བཟོ་ཐབས་མེད་པ་གསལ་པོ་རེད།ཐའེ་ཝན་གྱི་དཔལ་འབྱོར་རྟེན་གཞི་ཅུང་བརྟན་པོ་ཡིན་པས་ཀྲུང་གོའི་ཚོང་ལམ་འགག་ནའང་འ་ཆད་འུ་ཐུག་ཅིག་ཡོང་མི་ཐུབ་པས།ཀྲུང་གོའི་ཐབས་ལམ་ཅི་ཞིག་བཀོལ་ན་ད་གཟོད་ཐའེ་ཝན་དཀའ་ངལ་རང་བཞིན་གྱི་ལམ་དུ་དེད་ཐུབ་པའི་སྲིད་ཇུས་ཤིག་སུ་ལའང་བཤད་རྒྱུ་རག་གི་མེད།གནས་སྟངས་འདི་འདྲའི་འོག་ནས་ཀྲུང་གོས་ཌོ་ནལ་ཁྲོམ་ལ་ཞེ་པོ་ཞིག་བཟོ་རྒྱུ་ཡོད་མདོག་འཁྲབས་ནའང་ཌོ་ནལ་ཁྲོམ་མི་སྐྲག་པ་མ་ཟད་ཐའེ་ཝན་ནི་དེ་ལས་ཀྱང་ཞེད་སྣང་སྤུ་ཙམ་འབྱུང་གི་མེད།